เคจีไอเชียร์3หุ้นจิ๋วแต่แจ๋วAI-TGPRO-CFRESH
เคจีไอแนะ 3 หุ้นเล็ก กำไรโดดเด่น ราคายังมีโอกาสขยับขึ้น
26 ต.ค. 2555

เคจีไอแนะ 3 หุ้นเล็ก กำไรโดดเด่น ราคายังมีโอกาสขยับขึ้น
บริษัทหลักทรัพย์ (บล.) เคจีไอ (ประเทศไทย) ออกบทวิเคราะห์แนะนำสะสมหุ้นขนาดเล็ก ที่คาดงบการเงินไตรมาส 3 ปี 2555 จะออกมาโดดเด่น และยังมีโอกาสที่ราคาจะปรับขึ้น ในระดับที่น่าสนใจ ได้แก่ บริษัท ไทย-เยอรมัน โปรดักส์ (TGPRO) บริษัท เอเซียน อินซูเลเตอร์ (AI) และบริษัท ซีเฟรชอินดัสตรี (CFRESH)




 
ทั้งนี้ คาดว่ากำไรปกติไตรมาส 3 ปี 2555 ของ TGPRO เท่ากับ 10-15 ล้านบาท พลิกจากขาดทุน 1 ล้านบาทในไตรมาส 3 ปี 2554 และโตต่อเนื่องจากไตรมาส 2 ปี 2555 ที่มีกำไรปกติ 8 ล้านบาท เพราะการใช้กำลังการผลิตที่เพิ่มขึ้นส่งผลบวกต่ออัตรากำไรขั้นต้น (มาร์จิน) และคาดผลการดำเนินงานจะโตต่อในไตรมาส 4 ปี 2555 หลังจากได้วงเงินกู้จากธนาคารเพื่อการส่งออกและนำเข้าแห่งประเทศไทย ปลดล็อกปัญหาเงินทุนหมุนเวียน คาดกรอบราคาเหมาะสม 0.830.86 บาท 
ด้าน AI คาดผลการดำเนินงานไตรมาส 3 ปี 2555 เท่ากับ 120 ล้านบาท พลิกจากขาดทุน 10 ล้านบาทในไตรมาส 3/2554 และโตเด่นเทียบจากไตรมาส 2 หลังจากโรงงานผลิตลูกถ้วยแห่งใหม่ที่มีประสิทธิภาพการผลิตสูงกว่าเดิม หลังจากทดสอบในไตรมาส 2 ปี 2555 และผลิตเต็มที่ในไตรมาส 3 ปี 2555 คาดอัตรากำไรสุทธิของธุรกิจลูกถ้วยจากโรงงานแห่งใหม่จะสูงถึง 40% เทียบกับระดับ 30-35% ของโรงงานแห่งเก่า คาดราคาเหมาะสม 8.40 บาท
บล.เคจีไอ คาด CFRESH กำไรไตรมาส 3 ปี 2555 เท่ากับ 140-150 ล้านบาท เติบโตโดดเด่น เพราะมีวัตถุดิบ (กุ้งสด) ต้นทุนต่ำจำนวนมาก ณ สิ้นไตรมาส 2 ปี 2555 และโดยปกติไตรมาส 3 จะเป็นฤดูกาลของการส่งออกอาหาร คาดราคาเหมาะสม 10.70 บาท